C 87/54
7.
DA
Den Europæiske Unions Tidende
9.3.2023
Primær(e) druesort(er) Glera B. – Serprino
8.
Tilknytning til det geografiske område
8.1. »Asolo Prosecco / Asolo« — kategorierne vin, mousserende vin, mousserende kvalitetsvin, aromatisk mousserende kvalitetsvin og perlevin Oplysninger om det geografiske område Naturlige faktorer, der har relevans for tilknytningen Produktionsområdet for den beskyttede oprindelsesbetegnelse »Asolo Prosecco / Asolo« er beliggende i regionen Veneto i bakkerne ved Montello og Colli di Asolo i provinsen Treviso.
Disse to rækker af bakker i en højde af 100-450 meter over havets overflade danner et harmonisk landskab med blide skråninger og kurver.
Navnlig i Montello-bakkerne er karstkomponenter, der stammer fra det jordbundsprofildannende lag, hyppige, hvilket de mere end 2 000 jordfaldshuller af varierende størrelse, der danner et perfekt underjordisk dræningsystem, vidner om.
Bakkerne udgøres af store formationer af hårdt stenmateriale, der består af cementeret klippe og er dækket af mergellerjord eller mergel-sandjord, som er velegnet til bearbejdning og tilbøjelig til at blive løs, når den udsættes for elementerne.
Deres karakteristiske røde farve vidner om deres urgamle oprindelse.
Jorden er dekarboniseret og sur, af middel dybde og med en god vandlagringskapacitet og et betydeligt mineralindhold.
Da den ikke har været udsat for større forstyrrelser, er dens oprindelige egenskaber blevet bevaret og dens stratigrafi og tekstur forblevet intakt.
Der er en høj grad af mikrobiologisk aktivitet i det organiske stof, som sikrer, at næringsstofferne er umiddelbart tilgængelige.
Vindyrkningsområdet er begunstiget af særlige klimaforhold, der er kendetegnet ved mildt forår, somre, der ikke er for varme, og mildt efterår, fordi skråningerne under vinstokkene er sydvendte, og bakkerne danner rette vinkler mod de kolde vinde fra nordøst.
Gennemsnitstemperaturen om sommeren er 22,6 oC, og de højeste temperaturer nås i juli.
Efterårsåret er varmt og tørt med briser og store udsving mellem dag- og nattemperaturer.
Nedbøren falder hovedsagelig fra april til september og er forholdsvis jævnt fordelt.
Jordens løse tekstur betyder, at regnvand hurtigt optages i undergrunden, og det skrånende landskab gør, at overskydende vand let drænes væk.
Historiske og menneskelige faktorer, der har relevans for tilknytningen Vinmarkerne blev tilplantet og udviklet på skråningerne ved Colli di Asolo og Montello, først af benediktinermunke og senere af Den Venetiske Republik.
Munkene bosatte sig i området omkring år 1000 e.Kr., navnlig i Santa Bonaklostret i Vidor og i Montello-karteuserklostret i Nervesa.
Deres arbejde havde stor indflydelse på områdets landbrugs- og vinavlshistorie og var med til at skabe en kultur med fokus på vindyrkning og vin, som i høj grad stadig eksisterer i dag.
I anden halvdel af det 14. århundrede, hvor området kom på venetianske hænder, blev bakkerne ved Colli di Asolo og Montello hurtigt udpeget som et vigtigt vindyrkningsområde.
I det 15. århundrede blev vinene allerede eksporteret.
I det 16. århundrede, hvor den blomstrende venetianske adelsklasse byggede villaer, »barchesse« (åbne lader) og jagtresidenser med tilhørende vindyrkningsarealer, fik aristokratiets stræben efter skønhed og forfinelse, der udsprang af vindyrknings- og vinfremstillingstraditioner, rodfæste i området.
Bakkerne blev rost af de mest ansete personligheder, og deres vine var stærkt efterspurgt.
I Venedig, hvor de blev sammenlignet med vine fra Grækenland, blev de beskattet en tredjedel højere, da de blev anset for at være bedre end vine fra andre områder.
Jordens morfologiske karakteristika er blevet bevaret, og anvendelsen af jorden i dag er som beskrevet af rejsende i fortiden, hvor vinmarker veksler med andre afgrøder, hvilket var typisk for familielandbrug i de gamle dage.
8.2. »Asolo Prosecco / Asolo« — kategorierne mousserende vin, mousserende kvalitetsvin, aromatisk mousserende kvalitetsvin og perlevin Årsagssammenhæng mellem kvalitet, produktets karakteristika og det geografiske miljø og de naturlige og menneskelige faktorer.
Mousserende vine og perlevin med den beskyttede oprindelsesbetegnelse »Asolo Prosecco« har en strågul farve af varierende intensitet med langvarigt skum i den mousserende vin og en tydelig dannelse af små bobler i perlevin.